b"\n_START_ARTICLE_\nVolta a Catalunya de 2014\n_START_SECTION_\nRecorregut i consideracions pr\xc3\xa8vies\n_START_PARAGRAPH_\nEl 30 de gener de 2014 l'organitzaci\xc3\xb3 de la Volta a Catalunya va presentar el recorregut complet de la present edici\xc3\xb3, amb el punt d'inici i arribada de cada etapa i el nombre de ports de muntanya a superar en cadascuna de les set etapes, despr\xc3\xa9s que en setmanes anteriors anessin sortint informacions a la premsa sobre les viles que acollirien les diferents etapes._NEWLINE_Com en anys anteriors no es disputa cap contrarellotge individual i el recorregut \xc3\xa9s molt similar quant a estructura: amb una primera etapa de mitja muntanya per la zona del Montseny per\xc3\xb2 amb final previsible a l'esprint a la costa; una segona etapa plana amb final a Girona; dues etapes d'alta muntanya amb final a La Molina i Vallter 2000, en la tercera i quarta etapes, en qu\xc3\xa8 s'hauria de decidir el vencedor de la classificaci\xc3\xb3 general. La cinquena i sisena etapes, amb final a Valls i Vilanova i la Geltr\xc3\xba, tenen un recorregut propici per a les escapades, una vegada obertes grans difer\xc3\xa8ncies entre els ciclistes, i la darrera etapa finalitza a la muntanya de Montju\xc3\xafc, amb un circuit al qual cal donar vuit voltes."